**АВЫЛ МӘКТӘБЕ ШАРТЛАРЫНДА БАЛА ШӘХЕСЕН ТӘРБИЯЛӘҮ**

Фахрутдинова Лилия Каллямовна (LK-19790103@mail.ru), учитель татарского языка и литературы МБОУ «Энтуганская средняя общеобразовательная школа Буинского муниципального района Республики Татарстан» (МБОУ «Энтуганская СОШ Буинского муниципального района РТ»)

 *"Балаларга үсәргә ярдәм итү өчен, аларда үзеңне күрә белергә кирәк; үзеңә камилләшү өчен, аларны балачагыңның кабатлануы итеп кабул итәргә кирәк; гуманлы педагог булу өчен, балалар тормышы белән яши белергә кирәк".*

*Ш.А. Амоношвили.*

 *Кешене тәрбияләү, туганнан алып, бөтен тормышы буйлап баручы өзлексез һәм катлаулы процесс. Кешене тәрбияләү процессы үсешенә иң зур һәм иң әһәмиятле йогынты балачакка туры килә. Бала тәрбиянең төп нигезләрен мәктәптә ала, чөнки ул вакытның күбрәк өлешен мәктәптә үткәрә.Шуңа күрә дә шәхеснең формалашуы, камилләшүе һәм үсеше мәктәп елларына туры килә.*

 Авыл мәктәбе шартларында бала шәхесен тәрбияләү ничек бара соң?

 Еш кына авыл мәктәбендә укыту дәрәҗәсе турында төрле фикерләр ишетергә туры килә: авыл мәктәпләрендә укучы балаларның өлгереше шәһәрдәгенекеләрдән түбәнрәк; балалар өчен уңайлыклар җитәрлек түгел һәм башкалар. Ә үткәннәргә күз салсак, күп кенә галимнәребез, язучыларыбыз, композиторларбыз, җитәкчеләрбез кайчандыр шул ук авылда белем алган укучылар булуларын күрәбез.

 Хәзер авыл мәктәпләрендә дә балаларга барлык уңайлыклар булдырылган: спорт залы, актлар залы, ашханәсе, бәдрәфе – барысы да бер бинада. Аерым компьютер бүлмәләре, лаборатория кабинетлары,  бай китапханә, музей – укучыларга белем алу өчен өстәмә уку әсбаплары, җиһазлар белән тулыландырылган. Бала күп гомерен мәктәптә уздыра. Фәнни белем белән бергә аны хезмәткә, тормыш көтәргә өйрәтү дә укытучы вазифасына керә. Ә авыл җирендә баланы хезмәткә тарту, кызыксындыру күпкә җиңелрәк, чөнки ул әле хуҗалыктагы йорт эшләре белән якыннан таныш.

 Авыл мәктәбенең бала тәрбияләүдә тагын бер үзенчәлеге – мәктәпнең гаиләгә якын торуы ул. Авыл җирендә һәр кеше бер-берсен яхшы белә, аралаша.  Ата-ана баласы белән төрле мәктәп чараларында теләп катнаша. Мәктәп янындагы агачларга язын сыерчык оялары, кышын җимлекләр ясап кую – бала белән әти кешенең уртак хезмәте. Бу авыл мәктәпләрендә мәҗбүри хезмәт түгел, ә бер күңелле “уен” кебек кенә. Шушы кечкенә хезмәтнең балага никадәрле зур хезмәт  тәрбиясе бирүен чамалавы  кыен түгел. Авыл мәктәбендә мондый мисалларны бик күп китерергә була.

Ә менә баланы шәхес буларак тәрбияләү кем җилкәсендә? Ата-ананыкындамы яисә мәктәпнекендәме? Әллә соң икесе бергә тәрбияләргә тиешме? Җәмәгатьчелектә төрле карашлар, фикерләр яшәп килә. Кемдер: “Без көне буе эштә, аннан кайткач арыйбыз, тәрбияләргә вакытыбыз юк, ә бала көне буе мәктәптә, шулай булгач мәктәп тәрбияләсен”, — ди, ә кайбер кешеләр бала иң беренче чиратта гаиләдә тәрбияләнергә тиеш дип саный. Минем фикеремчә, бала шәхесен формалаштыруда гаилә һәм мәктәп үзара килешеп эшләсә генә югары нәтиҗәгә ирешеп була. Үземнең тәҗрибәдән мисал китерәсем килә. Сыйныфымда бер укучының кеше әйберенә тия торган начар гадәте бар иде. Төрле яклап килеп аңлатуларның да, әңгәмәләрнең дә файдасы булмагач, әти-әнисен мәктәпкә чакырырга туры килде, чөнки ул акча урлап тотылды. Әни кеше, мәктәпкә килгәч тә, баласын якларга керешмәде, ә аны оялтырга, үзенең иртә таңнан фермага эшкә өйрүен бары тик алар өчен генә булуын (гаиләдә өч бала) аңлатырга тырышты..  Әлбәттә, бала бу очракта үзенә яклау тапмады. Шушы сөйләшүдән соң әлеге начар гадәтен ташлады. Әнисеннән һәм миннән гафу үтенде. Барыбыз да беләбез, әгәр кечкенәдән кеше әйберенә тияргә ярамаганлыгын гаиләдә дә, мәктәптә дә бер сүздә булып аңлатмасак, ул баланың гомерлек начар гадәтенә әйләнергә мөмкин.

 Балаларны шәхес итеп тәрбияләүдә шулай ук укучылар, әти-әниләр һәм укытучылар белән бердәм иҗади эшләр оештыру зур нәтиҗә бирә.Ачык дәрес, ата-аналар белән балалар арасында ярышлар , гаиләләр арасында бәйгеләр, турнирлар,ярминкәләр, балалар катнашында уза торган ата-аналар җыелышлары, Гаилә бәйрәмнәре традициягә әйләнде. Мондый чараларда ата-аналар белән балалар арасындагы мөнәсәбәтләр хискә баеый, әти-әниләргә карата хөрмәт хисләре тәрбияләнә.Чыгыш ясаган әти-әниләрен күреп, балаларда алар белән чиксез горурлану сизелә, өлкәннәр дә кечкенәләр дә эмоциональ канәгатьлек алалар.Әти-әниләр белән бергәләп, табигатькә чыгабыз,экскурсияләр оештырабыз. Сәяхәттән соң алар тәэсирләрен хикәя, инша итеп язалар, рәсем итеп ясыйлар, кыскасы, аларда иҗат итү теләге туа.Уңышлы чыккан әсәрләрне без төрле конкурсларга җибәрәбез.

Чын матурлык һәрвакыт кешелекле була. Гүзәллек кешене нәфисләндерә, яхшырта, рухи яктан һәм әхлак ягыннан сафландыра. Киләчәк дөньяның яшь гражданын тормыштагы һәм сәнгатьтәге гүзәллекне тиешенчә һәм дөрес бәяли белергә өйрәтү- аның рухи йөзен һәр яктан үскән шәхес өчен кирәк булган сыйфатлар белән баету дигән сүз. Гүзәллеккә төшенүнең бала күңелендә бара торган зур һәм мөһим процессына әйләнә-тирәдәгеләр, беренче чиратта гаилә, саклык белән якын килергә тиеш. Әйләнә-тирәдәге тормышның гүзәллеге бала аңына ничек үтеп керсә, якыннарының матурлыгы, намуслылыгы да формалашып килүче кеше күңелендә шундый ук югалмас эз калдырачак. Гаилә һәм мәктәп тә бала тирәсендә матурлыкка, аның бөтен байлыгына, тиешле урын бирелгән атмосфера тудырырга тиешләр.

Минем фикеремчә, хәзерге заман балаларын шушындый тәрбия: спорт, хезмәт, экскурсияләр һәм башка шундый кызыклы чаралар ярдәмендә генә Интернет “пәрәвезеннән”, телевидение шаукымыннан йолып алып була. Яхшы тәрбия “орлыгының” яшь чагында утыртылуы, бала үскәчәйбәт уңыш бирер.

 Төпле белем, тәрбия алып, шул ук вакытта беренчел хезмәт башлангычын үткән авыл балалары зур шәһәрләрдә югалып калмаслар,  тормыш сынаулары аларны сындырмас дип ышанып каласы килә.